Det er en anderledes type undervisning, som flere af de studerende på UCN er mødt ind til. På grund af Corona-restriktioner må der nemlig ikke være borde i klasselokalerne. - Jeg har kun kortvarigt siddet med min computer, men har allerede mærket at det er vanskeligt at finde en ordentlig arbejdsstilling. Benene ryster og computeren glider hurtigt ned, siger Laura Lyby. Hun er jordemorstuderende og formand for de jordemoderstuderendes forening i Aalborg. Da meldingen kom, at undervisningen skulle foregå uden borde, fik Laura Lyby en tilbagemelding fra hendes medlemmer, at de hellere så, at undervisningen foregik online. - Det er nogle enormt dårlige kropsholdninger. Det er ret hurtigt, at det giver spændinger i nakken, og det giver hovedpine. Ironisk nok er det et Corona symptom, og så bliver vi sendt hjem, siger Laura Lyby. Artiklen fortsætter under videoen... UCN: Det er vigtigt, at de studerende møder op Peter Møller Pedersen er uddannelsesdirektør på UCN. For ham er det vigtigt, at det er sikkert for de studerende at modtage undervisning på skolens område. - Vi ved jo ikke, hvad der kommer til at ske med smittetal og smitterisiko. Så vi har lavet en model, hvor vi kan skrue op og ned for vores tiltag, siger Peter Møller Pedersen til TV2 Nord. Laura Lyby er selv på syvende og sidste semester, og derfor havde hun håbet på, at det blev prioriteret bedre, hvornår det er nødvendigt for de studerende at møde op. - I dag har vi intro, det kunne have været online, siger hun. Ifølge Peter Møller Pedersen er det vigtigt at de studerende møder op til undervisning, fordi praksis udgør en stor del af undervisningen på professionsuddannelserne. - Det er vigtigt at komme ind og mødes med undervisere og møde miljøet, for at komme godt i gang med ens professionsuddannelse, siger Peter Møller Pedersen. Vil gerne tages med på råd Peter Møller Pedersen forstår godt de studerendes bekymringer, og er derfor også villig til at indgå i dialog. - Vi er ikke ude på at skade nogen med det her. Vi vil gerne gennemføre vores undervisning på en forsvarlig måde, siger Peter Møller Pedersen. Og det vil formanden for de jordemorderstuderendes forening gerne. Men hun synes, at det er en postgang for sent. - Jeg synes, at vi skulle have været taget med på råd, da man vælger at lave den her løsning. Man skulle have været mere selektiv med hvilken undervisning, der var nødvendig, vi kom ind til, siger hun. Det er endnu uvist, hvor længe de studerende må spise madpakken på gulvet og sidde med computeren i skødet, Laura Lyby håber dog på, snart at få sit bord tilbage. - Vi er i forvejen præget af dårlige arbejdsstillinger, når vi er i praktik, fordi de gravide føder på alle mulige måder, og der bliver vi også undervist i at passe på os selv. Her synes jeg nærmest, vi bliver presset til det modsatte, fortæller Laura Lyby.

Referat:
Jordemoderstuderende fra UCN er utilfredse med, at skolen har valgt at fjerne bordene i klasseværelserne for at sikre, at der bliver holdt en behørig afstand. De mener ikke, at det er holdbart at starte op efter sommerferien under de forhold og så hellere, at man holdt fast i den virtuelle undervisning